Podlitiek: Fokus op AfrikaAce Magashule (Foto: Itumeleng English/ANA) Opgestel deur die Podlitiek-span Hierdie week se nuus is gedomineer deur een sentrale tema: Afrika. Hetsy dit gegaan het oor sy ekonomie, sy mense, of sy stabiliteit, hierdie landkolossus wat ons ons tuiste noem, gaan gebuk onder groot vraagstukke. Paul Maritz, Ernst van Zyl, en Daniël Eloff bespreek die nuusgebeure van die week. Eerstens kom die sterfte van Robert Mugabe, en die huldeblyke en veroordelings wat daarmee gepaard gegaan het, aan die beurt. Die idee dat mense op grond van hul velkleur met geweld verdryf kan en mag word, is ’n idee wat deur Mugabe se regering vervolmaak is. Hierdie gevaarlike en veroordelingswaardige mentaliteit word nietemin deur verskeie Suid-Afrikaners gevier, en Mugabe word as held gehuldig. Podlitiek kyk na die manier waarop Mugabe se eie mense van hom dink, en maak hul afleidings vervolgens. Volgende kom Ace Magashule aan die woord. Om al die politieke redes waarom Ace Magashule al deur Podlitiek bespreek is, is dit juis vreemd dat sy rassistiese op- en aanmerkings oor wit mense hom hierdie week in die paneel se monde plaas. Is Magashule se uitsprake oor verskillende rassegroepe in Suid-Afrika ’n aanduiding van wat Suid-Afrikaners te wagte kan wees in die volgende jare, namate Magashule ’n magsbasis om hom sentreer? Laastens word daar gekyk na hoe Nigeriese politieke partye teen Suid-Afrikaanse maatskappye opruk, in reaksie op die Xenofobiese aanvalle teen hul landsburgers. Met planne soos om aandele van Suid-Afrikaanse maatskappye in Nigerië te nasionaliseer, het hierdie land in Noordwes-Afrika sonder enige twyfel die aandag van Suid-Afrika, of ten minste, van die besigheidsektor. Soos soveel ander dinge, het dit onbekostigbaar geword om nie te weet wat in die wêreld om jou aangaan nie. Luister Podlitiek. Weet meer.